
Cristian Badiliţă, n. 1968. Istoric al creştinismului timpuriu, eseist, 
poet. Doctor al Universităţii Paris IV-Sorbona cu teza Metamorphoses 
de rAntichrist chez Ies Peres de l’Eglise (Paris, Beauchesne, 2005, Premiul 
Salomon Reinach al Asociaţiei Elenistilor din Franţa; trad. românească, 

Polirom, 2006). Coordonator al traducerii Septuagintei în cadrul 
New Europe College, Bucureşti (2002-2011), Realizează o traducere 
comentată a Noului Testament în româneşte. Conduce revista de 
informaţie şi analiză cultural-religioasă „Oglindanet" (www.oglindanet.ro). 
Coordonează colecţia „Pontus Euxinus“ la Editura Beauchesne din Paris. 
Colaborări, cursuri si conferinţe în România, Franţa, Italia. 

Publicaţii: Sacru si melancolie (ed. a Il-a, Dacia, 2007); Călugărul 
şi moartea (Polirom, 1998); Manual de anticristologie (Polirom, 2002); 
Duminica Lui Arcimb o Ido (Brumar, 2004); Tentaţia mizantropiei. Stromate 
(ediţia a Il-a, Curtea veche, 2006); Platonopolis sau împăcarea cu filozofia 
(ed. a 11-a, Curtea veche, 2007); Regele cu o harfa în mâini (ed. a Il-a, 
Curtea veche, 2006); Nodul gordian (ed. a IlI-a, Curtea veche, 2004); 
Apocalips de buzunar (Curtea veche, 2005); Degetul pe rană (Curtea 
veche, 2006); Poeme pentru păsări şi extraterestri (Curtea veche, 2007); 
Singurătatea păsării migratoare (Curtea veche, 2007); Ştiinţă, dragoste , 
credinţă (Curtea veche, 2008); Glafire. Nouă studii biblice şi patristice 
(Polirom, 2008); Dumnezeu de la Mancha doarme cu tâmpla crăpată pe 
umărul meu (Curtea veche, 2008); Orthodoxie versus ortodoxie (Curtea 
veche, 2009); Godul nordian. însemnări din clandestinitate (Galaxia 
Gutenberg, 2009); Jean Cassien entre 1’Orient et l’Occident (avec Attila 
Jakab, Beauchesne, Paris, 2003); Les Peres de l’Eglise dans le monde 
d’aujourd’hui (avec Charles Kannengiesser, Beauchesne, Paris, 2006); 
Patristique et oecumenisme . Themes , contextes, personnages (Beauchesne, 
Paris, 2010) ş.a. 

Traduceri comentate din greacă şi latină: Evanghelii apocrife (ed. 
a IV-a, Polirom, 2007); Evagrie Ponticul, Tratatul practic. Gnosticul 
(ed. a IlI-a, Curtea veche, 2009); Patericul (ed. a IlI-a, Polirom, 2007); 
Trei romane mistice ale Antichităţii (Curtea veche, 2008); Evanghelia 
după Matei (Curtea veche, 2009); Evanghelia după Ioan (Curtea veche, 
2010 ). 

Informaţii suplimentare, pe site-ul www.cristianbadilita.ro 


înalt Prea sfinţitului Iosif Pop, 

cu dragoste şi speranţă 

C.B. 







O carte despre oameni cu aripi de foc 


Un călugăr a intrat odată în extaz 
şi a văzut trei monahi stînd pe ţărmul mării. 
Dinspre ţărmul celălalt a venit un glas zicîndu-le: 
„Luaţi aripi de foc şi veniţi la mine”. 

(Ioan cel Pitic 14) 


1. La început a fost tăcerea. „Un frate l-a întrebat pe avva 
Visarion: «Ce să fac?». Bătrînul îi zice: «Taci şi nu te măsura pe 
tine însuţi»”. Tăcerea purificatoare, terapeutică, practicată nu 
numai de Părinţii din pustiu, ci de toţi novicii din marile religii 
sau filozofii soteriologice (hinduism, budism, iudaism, în varianta 
ascetică, pitagorism etc.). Dacă însă totul ar fi lost tăcere, 
nimic n-ar fi putut răzbate pînă la noi, iar noi, astăzi, poate 
nici n-am exista. Căci lanţul generaţiilor se ţine pe cuvînt, pe 
gest, pe faptă, cuvîntul, gestul şi fapta alcătuind ceea ce se 
numeşte tradiţie: bagajul cultural pe care oricine îl găseşte în 
faţa ochilor atunci cînd intră în viaţă. 

O altă apoftegmă, ceva mai îngăduitoare, spune: „Un frate 
l-a întrebat pe avva Pimen: «Ce este mai sănătos: să vorbeşti 
ori să taci ?» Bătrînul îi răspunde: «Cine vorbeşte din dragoste 
de Dumnezeu, bine face; la fel, cine tace din dragoste de 
Dumnezeu»”. Aşadar, cuvînt şi tăcere despre Dumnezeu. Patericul 
nu este altceva decît urma vizibilă, scriptică a acestor tăceri şi 
vorbiri neîntrerupte despre Dumnezeu, pe o perioadă de aproxi¬ 
mativ două secole, IV şi V, în pustiurile egiptene, sinaitice şi 
palestiniene. Stilul de viaţă al călugărilor din Egiptul de Jos 
împacă anahoretismul lui Antonie cel Mare cu cenobitismul 

pahomian, specific Egiptului de Sus. Călugării de la Nitria, 
Chilii şi Sketis - cele trei centre majore, situate la cîteva zeci de 
kilometri sud de Alexandria, despre care voi vorbi pe larg - 
locuiesc în chilii separate, uneori aflate la mare distanţă unele de 
altele, dar la fiecare sfîrşit de săptămînă ei vin la „sinaxă”, pentru 
celebrarea împreună a liturghiei şi pentru agapa tradiţională. 
Acest stil îngăduie şi tăcerea, şi cuvîntul, la timpul şi cu rostul 
lor. în general, fiecare bătrîn ( geron ), numit şi avva - de la ara- 
maicul abbas, termen care şi-a creat ulterior un corespondent 
feminin, amma —, sau părinte (pater) are în preajmă un ucenic 
care-1 ajută la micile treburi gospodăreşti, ascultîndu-1 orbeşte în 
toate, şi care primeşte în schimbul ajutorului şi ascultării sale o 
lecţie concretă, pe viu, a ceea ce înseamnă să fii monah. (în 
multe apoftegme bătrînul, întrebat de un frate neexperimentat 
cum să trăiască, îi răspunde simplu : „Fă ce vezi că fac eu”.) 
Ucenicii îşi construiesc aşadar viaţa în conformitate cu modelul 
hristic întrupat de „bătrînul” sau „părintele” lor. Ei înmaga¬ 
zinează în acelaşi timp gesturile, faptele şi mai ales cuvintele 
„bătrînului”, pe care le transmit fraţilor din comunitate, străinilor 
veniţi în vizită, generaţiilor următoare, propriilor lor discipoli. 

2. Cum s-a constituit această culegere de „cuvinte şi fapte” 
ale călugărilor din vechime, devenită cea mai faimoasă şi mai 
importantă scriere după Biblie, mai cu seamă în mediile călu¬ 
găreşti din Orient şi din Occident ? Grosso modo , se pot intui 
trei etape, ca şi în cazul formării textelor evanghelice 1 . Mai 
întîi apoftegmele respective ( logoi , rhemata) 2 au circulat oral, 


1. Cf A. Guillaumont, „L’enseignement spirituel des moines d’Egypte: 
la formation d’une tradition ) în Etudes sur la spiritualite de VOrient 
chretien , Abbaye de Bellefontaine, 1996, pp. 81-92; L. Regnault, 
Les Peres du desert ă travers leurs apophtegmes , Solesmes, 1987, 

pp. 54-83. 

2. Logoi şi, mai ales, rhemata = „cuvinte”, „lucruri” indică conţinutul 

propriu-zis al enunţului, în vreme ce apophthegmata indică genul 
literar. Termenul apophthegma a fost aplicat, pare-se, pentru 
prima dată istorisirilor referitoare la Părinţii din pustiu abia în 
secolul al Vl-lea, de către un călugăr palestinian numit Zosim. 

cel mai adesea în coptă, în perimetrul strict al comunităţilor 
egiptene. De fiecare dată, chiar dacă nu se precizează, „cuvîntul” 
respectiv este provocat, fie de întrebarea unui discipol/frate 
dornic să se lămurească asupra unei chestiuni practice, morale, 
psihologice sau exegetice, fie de o împrejurare deosebită 
(schismă, erezie, crimă, păcat etc.). Niciodată un părinte/bătrîn 
nu vorbeşte de bună voie, fără să fie rugat şi, adesea, rugat cu 
stăruinţă. Prin urmare, imboldul din partea învăţăceilor sau 
din partea conjuncturii se află, în fapt, la originea Patericului. 
Schema minimă a unei apoftegme este următoarea: „Un frate 
a întrebat; awa cutare a zis”. Această formă iniţială, obligatoriu 
dialogică, a evoluat cu timpul spre două tipuri structurai opuse, 
dar care se întîlnesc, ca genuri bine constituite, în alte tradiţii 
literare şi filozofice, de pildă cea greacă: sentenţa (gnome) şi 
anecdota ( chreia ). Altfel spus, pe de o parte, formula „un frate 
a întrebat; avva cutare a zis” se simplifică şi devine: „Avva 
cutare a zis”, „fratele” fiind eliminat din joc, ca nesemnificativ ; 
pe de altă parte, împrejurul acestui dialog frust, minimal, 
constituit dintr-o singură întrebare şi un singur răspuns, s-a 
brodat o mică secvenţă narativă. Tăcerea a atras după sine 
cuvîntul, cuvîntul a atras gestul, gestul a născut deja povestea. 
Uneori ni se citează lanţul, compus din mai multe verigi, al 
transmiţătorilor, într-o formulă barocă: „Avva cutare povestea 
ca avva cutare a zis despre avva cutare”. A doua etapă, repe- 
rabilă istoric, o reprezintă constituirea primelor minicoiecţii, 
care nu sînt autonome, ci fac parte dintr-o lucrare mai vastă. 
Astfel, la sfîrşitul Tratatului practic , Evagrie Ponticul, unul 
dintre „intelectualii” pustiului, mort în 399, aşază un mănunchi 
de zece apoftegme referitoare la Antonie, Macarie Egipteanul 
şi Macarie Alexandrinul, şi alţi anonimi, notînd în preambul: 
„Trebuie să iscodim şi căile urmate de călugării dinaintea 
noastră şi să ne îndreptăm către ele, căci multe cuvinte şi fapte 
de-ale lor, frumoase, putem găsi” (91) 3 . La fel, în Instituţiile ceno- 
bitice , Ioan Casian inserează o asemenea minicolectie tematică, 

3. Evagrie Ponticul, Tratatul practic. Gnosticul , Iaşi, 1997. 

despre rostul şi practica postului icf. 5,24-41). Cum vedem, 
primul pas în constituirea corpusurilor largi de apoftegme a 
fost făcut de doi „străini”, „eleni” cultivaţi, scriitori şi teologi de 
marcă, iar nu de monahii copţi. Există însă şi două mărturii pe 
care Lucien Regnault le consideră ca reprezentînd etapa inter¬ 
mediară între faza orală şi cea a constituirii marilor colecţii, în 
secolele V-VI. Este vorba de o serie de apoftegme incluse în 
Asketikon -ul avvei Isaia de la Gaza, apoftegme care încep cu 
formula: „Fraţilor, vă transmit ceea ce am văzut şi auzit de la 
bătrîni...”, precum şi de o culegere mai amplă, de o sută şaizeci 
de piese, cunoscută sub numele de „culegerea etiopiană”, 
după limba în care s-a păstrat. Prin ce se caracterizează aceşti 
martori intermediari? în primul rînd, compilatorul vorbeşte de 
multe ori la persoana I: „Avva cutare mi-a spus”. El transmite 
aşadar o informaţie de primă mînă, punîndu-se garant pentru 
autenticitatea ei. în al doilea rînd, minicolecţiile au o coerenţă 
specială, impusă de autor însuşi, de viziunea şi de interesul lui 
spiritual. Autorul doreşte să dezvolte o idee şi pentru aceasta - 
ca în cazul lui Evagrie, Casian - recurge la anumite anecdote 
care întăresc ideea respectivă. Apoftegmele se înscriu aşadar 
într-un scenariu preexistent şi capătă sens şi coerenţă prin 
sensul însuşi al întregului. Rolul lor este unul instrumentar, iar 
autonomia minimă, chiar nulă. în sfîrşit, grupajele „primitive” 
prezintă strict anecdote sau cuvinte ale călugărilor din comu¬ 
nităţile egiptene, neantologînd nici un „alogen”, cum va fi 
cazul pentru colecţiile ulterioare, dezvoltate. 

3. Către anul 450, la a patra sau chiar a cincea generaţie de 
călugări, comunitatea de la Sketis devine ţinta unor invazii din 
partea triburilor mazice. Mulţi călugări îşi părăsesc chiliile, refu- 
giindu-se în Delta Nilului, pe Muntele Sinai ori în Palestina. Deja 
persecuţiile declanşate împotriva grupurilor de origenişti, de la 
Chilii, spre sfârşitul secolului al IV-lea, transferase o masă impor¬ 
tantă de monahi egipteni spre Est, în Palestina sau Capadocia, 
dar acum asistăm realmente la o „dezertificare” a comunităţilor 
semianahoretice. Şi cine spune exil spune implicit nostalgie, 
încercare de fixare a memoriei în documente imperisabile. 

Datorită exodului şi împrăştierii, legăturile dintre generaţii se 
rup, continuitatea se întrerupe, tradiţia e pusă în primejdie 4 . 
Zestrea spirituală a „bătrînilor”, conservată şi transmisă exclusiv 

pe cale orală, riscă să dispară. 

La aceasta se adaugă un alt fenomen, invocat de mulţi din 
protagoniştii Patericului şi de Casian însuşi, în Convorbirile 
sale duhovniceşti, anume, decăderea sensibilă a zelului pentru 
viaţa spirituală. Nu se ştie dacă adevăratul Antonie va fi avut în 
mod real acest sentiment, dar compilatorii tîrzii ai colecţiei 
alfabetice îl pun să rostească următoarea frază plină de amără¬ 
ciune: „Dumnezeu nu îngăduie războaie [spirituale] asupra 
generaţiei de azi, precum îngăduia asupra celor vechi, întrucît 
ştie că [cei de azi] sînt slabi şi nu rezistă”. Alţii înregistrează nu 
doar o relaxare a zelului ascetic, ci chiar o pervertire morală: 
„Un frate s-a dus la avva Ilie, isihastul, în chinovia din peştera 
avvei Sava, şi-i zice: «Avva, spune-mi un cuvînt». Bătrînul zice 
fratelui: «în vremea părinţilor noştri erau iubite trei virtuţi: 
neagoniseala, blîndeţea şi înfrînarea. Acum pe călugări îi 
stăpînesc: lăcomia, gastrimargia şi îndrăzneala. Alege ce vrei»” 
(Ilie 8). Foarte grăitoare este şi următoarea apoftegmă, atribuită 
lui Ioan cel Pitic, una din „vedetele” Patericului: „Awa Ioan a 
zis că un călugăr a intrat odată în extaz şi a văzut trei monahi 
stînd pe ţărmul mării. Dinspre ţărmul celălalt a venit un glas 
zicîndu-le: «Luaţi aripi de foc şi veniţi la mine». Doi dintre ei 
au făcut întocmai şi au zburat spre celălalt ţărm, în timp ce al 
treilea a rămas pe loc şi a început să plîngâ şi să strige. în cele 
din urmă i s-au dat şi lui aripi, dar nu de foc, ci slabe şi 
vlăguite. Tot cădea în valuri şi se ridica, şi cu multe chinuri a 
reuşit să ajungă pînă la ţărm. Aşa este şi generaţia noastră [de 
călugări]: zboară nu cu aripi de foc, ci cu aripi slabe şi vlăguite” 
(Ioan cel Pitic 14). Dar cea mai radicală, mai amară reacţie în 
acest sens o are, fără îndoială, avva Felix, după singura apof¬ 
tegmă ce-i este atribuită: „Cîţiva fraţi s-au dus la awa Felix, 
împreună cu cîţiva mireni, şi l-au rugat să le spună un cuvînt. 
Bătrînul însă a tăcut. Stăruind ei cu rugăminţile, în cele din 


4. Cf. L. Regnault, op. cit., p. 69. 

urmă le-a zis: «Vreţi să auziţi un cuvînt?» Ei zic: «Da, avva». 
Bătrînul a zis: «Acum nu mai sînt cuvinte. [Pe vremuri], cînd 
fraţii îi întrebau pe bătrîni şi făceau ce li se spunea, Dumnezeu 
îi învăţa cum să vorbească. Acum însă, fraţii întreabă, dar nu 
fac ce aud. De aceea, Dumnezeu a luat harul cuvîntului de la 
bătrîni. Nu mai găsesc ce să spună, fiindcă nu mai este cine să 
pună [cuvîntul] în practică». Auzind fraţii acestea au suspinat şi 
au zis: «Roagă-te pentru noi, awa»”. Aşadar, harul cuvintelor 
vii a secat, întrucît aproape nimeni nu-1 merită. Rămîne soluţia 
recuperării măcar a amintirii harului şi a conservării acestei 
amintiri în cuvinte moarte, în cuvinte scrise, menite însă, cum 
vom vedea imediat, să revitalizeze modul de viată creştin în 

altă regiune decît Egiptul. 

4. Exodul masiv, împrăştierea călugărilor sketioţi, pe de o 
parte, şi decăderea vieţii monahale, pe de altă parte, conjugate 
cu voinţa culturală şi spirituală de a conserva un patrimoniu 
resimţit ca fragil şi uşor de pierdut au dus la constituirea prime¬ 
lor mari colecţii de apoftegme, undeva între secolele V-VI, cel 
mai plauzibil, în Palestina. Către mediul monastic palestinian 
ne îndreaptă două tipuri de mărturii, externe şi interne. Mărtu¬ 
riile externe, toate produse în Palestina - Viaţa sfintei Metania 
cea Tînără (sec. V), Viaţa sfîntului Euthymios (Eftimie), scrisă 
de Chirii de Schitopolis (a doua jumătate a sec. VI), corespon¬ 
denţa între Varsanufie şi Ioan de la Gaza, scrierile lui Dorotei 
de la Gaza (sec. VI) - atestă un viu interes pentru o susţinută 
lectură a apoftegmelor Părinţilor egipteni. în ce priveşte măr¬ 
turiile interne, o simplă răsfoire a Patericului ne arată că o serie 
întreagă de logoi - în jur de şaizeci — sînt atribuiţi unor călugări 
originari din/sau trăitori în Palestina, fapt cu totul inedit faţă 
de miniculegerile anterioare. în aceste culegeri noi, lărgite, 
sînt inseraţi nu doar palestinieni, ci şi capadocieni, sirieni, 
sinaiţi, mesopotamieni, altfel spus, participarea devine cu 
adevărat „internaţională”. Cum am văzut, primele grupaje egip¬ 
tene cuprindeau ziceri ale Părinţilor faimoşi, lideri charismatici, 
precum Antonie, Macarie Egipteanul sau Macarie Alexandrinul. 
Aceste nuclee puternice se dezvoltă cu timpul, intrînd însă „în 

concurenţă” cu alte nuclee, mai puţin charismatice, dar tot atît 
de interesante. Multe fragmente păstrează numele exact al 
protagonistului, de unde şi denumirea lor de „apoftegme nomi¬ 
nale”, în vreme ce altele nu-1 mai reţin - uitarea începe să-şi 
spună cuvîntul - de unde, numele de „apoftegme anonime”, 
în scurta prefaţă a Patericului nostru, compilatorul scrie: 
„Povestirea [întreagă] fiind adesea încîlcită şi dezordonată, citi¬ 
torului i~ar fi greu s-o înţeleagă. Şi cum n-ar fi putut cuprinde 
cu mintea sensul împrăştiat ici şi colo al cărţii, am fost obligaţi 
să ordonăm [materialul] după literele alfabetului, aşa încît, 
astfel ordonat, el să ofere o înţelegere mai rapidă şi mai utilă 
celor doritori să se zidească sufleteşte. Prin urmare, [apoftegmele] 
despre avva Antonie, Arsenie, Agathon şi restul, care încep cu 
alpha [sînt adunate la alpha]. Cele despre [Vasile, Visairion, 
Veniamin, la betha şi aşa mai departe, pînă la omega. Deoarece 
există şi alte cuvinte şi fapte ale sfinţilor Părinţi, care nu au 
numele celor ce vorbesc sau făptuiesc, pe acestea le-am aşezat, 
pe capitole [tematice], la sfîrşitul culegerii alfabetice”. Aşadar, 
editorul Patericul a lucrat pe un material brut compus din mai 
multe minicolectii alcătuite de diverşi martori - fără ca aceste 

colecţii să fi avut altă ordine decît aceea impusă de martorii 
respectivi - şi a luat hotărîrea de a prezenta masa respectivă 
de texte după modelul cel mai simplu şi eficient cu putinţă, 
modelul alfabetului grec. Colecţii de apoftegme sau de chreiai 
existau deja în cultura greacă - ajunge să menţionăm celebra 
lucrare a lui Diogene Laerţiu, Vieţile şi doctrinele filozofilor-, 
dar editorul Patericului se va fi inspirat, probabil, din felul în 
care Plutarh şi-a organizat Apoftegmele regilor şi împăraţilor şi 
Apoftegmele lacedemoniene , după criterii alfabetice. Totuşi, 
dacă ordinea întregului este una formală, ordinea în interiorul 
fiecărui capitol este una calitativă. într-adevăr, dacă ar fi fost să 
respecte strict criteriul formal, colecţia nu ar fi trebuit să 
înceapă cu Antonie, ci cu Agathon sau cu Avraam — scris, în 
greacă, Abraam -; or, Avraam se află spre sfîrşitul grupajului 
alpha , la „coada plutonului”. Antonie deschide marea defilare, 
întrucît el reprezintă figura cea mai importantă a literei res¬ 
pective, urmat de Arsenie, Agathon ş.a.m.d. Acest criteriu e 

respectat pînă la litera omega , fără excepţie, cu unele cazuri 
amuzante, cum ar fi cel al lui Evagrie, strecurat cu prudenţă - 
datorită umbrei de erezie care plana asupra scrierilor sale - 
spre sfîrşitul capitolului epsilon , dar pus în fruntea grupajului 
niu, sub pseudonimul Nil din Ancyra. 

5. La sfîrşitul colecţiei alfabetice, editorul a ataşat colecţia 
anonimă, apoi a redistribuit întregul material pe douăzeci de 
teme: virtuţi şi vicii, remedii, strategii de luptă spirituală etc. 
Colecţiile alfabetică şi anonimă au ost adesea copiate îm¬ 
preună, întregul fiind numit „colecţia alfabetico-anonimă”. Cea 
tematică sau sistematică, a circulat fie împreună cu celelalte, 
fie separat, fie doar împreună cu cea alfabetică. Ea a fost 
imediat tradusă în latină, de către doi monahi, Pelagius şi 
loan, versiunea lor surclasînd originalul grec, care n-a fost 
editat decît parţial şi foarte recent de către Jean-Claude Guy 
(cap. I-IX) 3 . în ce priveşte colecţia alfabetică, ea a beneficiat de 
o ediţie foarte bună, în secolul al XVIII-lea, realizată de savantul 
francez J.B. Cotelier (Patrologia graeca 65, coli. 71-440), ediţie 
care a fost reluată şi uşor ameliorată de P.B. Paschos, în 1961. 
în secolul XX, Jean-Claude Guy, unul dintre cei mai temeinici 
cunoscători ai monahismului egiptean, în general, şi al apofteg¬ 
melor, în special, a propus o nouă ediţie, cu multe piese 
inedite, cu un alt sistem de numerotare, ediţie care aşteaptă 
încă publicarea în colecţia Sources chretiennes (ea poate fi 
parţial intuită din lucrările, deja publicate, ale părintelui Guy). 
Colecţia anonimă beneficiază, şi ea, de două ediţii, una par¬ 
ţială, a francezului F. Nau, la începutul secolului XX (1913); a 
doua, integrală, a italiencei L. Cremaschi (1986). 

Scopul urmărit de editorul Patericului este enunţat, simplu 
şi concis, chiar la începutul prefeţei: „în această carte sînt 
înfăţişate asceza bărbătească, felul de viaţă admirabil şi cuvin¬ 
tele sfinţilor si fericiţilor Părinţi, în dorinţa de a stîrni zelul, 

? ? 3 J f 3 7 

pofta de formare şi imitare celor care vor să-şi croiască o viaţă 


5. Următoarele două volume sînt în curs de apariţie în colecţia 
So u rces ch retien n es. 

cerească şi să urmeze calea ce duce spre împărăţia cerurilor”, 
în continuare, călugărul-editor ne atrage atenţia asupra caracte¬ 
rului fragmentar şi colectiv al scrierii. într-adevăr, numeroşi 
fraţi, din generaţii diferite, de orientări şi temperamente dife¬ 
rite, au lăsat mărturia lor, directă sau indirectă, asupra unui 
Părinte sau altul, astfel încît, dacă e să propunem un singur 
autor cert al Patericului , acesta ar fi, fără doar şi poate, Tradiţia. 
Pe de altă parte, caracterul fragmentar al mărturiilor se datorează 
discreţiei cvasiabsolute în care au trăit majoritatea personajelor 
antologate: „Sfinţii Părinţi, care au devenit maeştri zeloşi ai 
acestei vieţi monahale, aprinşi de dragoste dumnezeiască şi 
cerească, dispreţuind tot ceea ce oamenii socotesc bun şi 
preţios, au căutat, mai înainte de orice, să nu facă nimic în 
văzul lumii. Pe ascuns, tăinuindu-şi faptele dintr-o uriaşă 
smerenie, aşa au străbătut ei calea cea după Dumnezeu. Din 
acest motiv nimeni n-a putut să descrie cu de-amănuntul viaţa 
lor virtuoasă”. 

6. Acestea fiind zise despre geneza şi rostul Patericului , să 
încercăm acum să retrasăm, foarte pe scurt, cadrul istoric şi 
spiritual în care au evoluat majoritatea eroilor săi. Ei provin 
din numeroase comunităţi - egiptene, siriene, palestiniene, 
din Peninsula Arabică dar trei alcătuiesc triunghiul de foc al 
monahismului secolelor IV şi V: Nitria, Chilii şi Sketis, situate 
în Egiptul de Jos, 

în 312 sau 313, un adolescent, Ammun, rămas orfan de 
ambii părinţi, a fost obligat de către un unchi să se căsătorească 
şi să-şi întemeieze un cămin. în noaptea nunţii, el şi-a convertit 
însă tînăra soţie la creştinism şi amîndoi au luat eroica hotărîre 
de a trăi în curăţenie trupească şi sufletească sub acelaşi 
acoperiş. După optsprezece ani, soţia lui Ammun şi-a îndemnat 
soţul, cultivator de balsam, să se despartă, pentru ca, astfel 
eliberat de jugul căsniciei, să se poată consacra integral vocaţiei 
sale, spre binele unui număr cît mai mare de oameni. Ammun 
se retrage în apropierea actualei localităţi El-Barnugi, la aproxi¬ 
mativ cincisprezece kilometri sud-vest de Damanhur, centrul 
diocezan, şi la aproximativ cincizeci de kilometri sud-vest de 

Alexandria. După relatările contemporanilor săi, transmise de 
Palladius - Istoria lausiacă 8 el îşi construieşte aici două 
chilii, semnînd în felul acesta actul de naştere al viitoarei 
comunităţi, care, spre sfârşitul secolului al IV-lea, cuprindea în 

jur de trei mii de călugări (cifra lui Palladius, de cinci mii, este 
exagerată). 

Instalarea lui Ammun are loc spre anul 330 (după 
Guillaumont, spre 325). Recenta mînăstire şi satul nu erau 
despărţite decît de un pîrîu, iar la început foarte mulţi călugări 
îşi luau cîte un slujitor ( diakonetes ) din rîndul sătenilor. în 
reportajul său, scris la sfîrşitul secolului al IV-lea, Palladius ne 
furnizează o mulţime de informaţii interesante despre adminis¬ 
trarea comunităţii nitriote, precum şi despre modul de viaţă al 
călugărilor, informaţii care pot fi completate cu amănuntele 
inedite oferite de autorul, sau autorii, Istoriei monahilor în 
Egipt , de Instituţiile şi Convorbirile lui Ioan Casian şi, desigur, 
de apoftegme. Aici voi sintetiza aceste descrieri paralele, mulţu- 
mindu-mă să configurez cadrul general 6 . Asceţii nitrioţi puteau trăi 
singuri, cîte doi sau chiar în comunităţi foarte numeroase, de 
cîteva sute de călugări, chiliile şi clădirile respective aflîndu-se 
la depărtare unele de altele. Unii monahi trebuiau să străbată 
şi cîte cinci mile pentru a participa la liturghie. întreaga comu¬ 
nitate se reunea la sfîrşit de săptămînă în locul numit ekklesia, 
care reprezenta, după D.J. Chitty, întreg ansamblul de clădiri 
de obşte, avînd, în centru, biserica - kyriakon, termen din care 
provine englezescul church. în ekklesia de la Nitria, ne spune 
Palladius, existau trei palmieri, de care atîrnau trei bice: unul 
pentru anahoreţii păcătoşi, altul pentru hoţi şi altul pentru oas¬ 
peţi străini. Vinovaţii îmbrăţişau palmierul care le era destinat 
şi primeau, fără crîcnire, pedeapsa cuvenită. Alături exista o 


6. Pentru descrierea celor trei comunităţi, cf H.G. Evelin-White, The 
History of the Monasteries of Nitria and Scetis , New York, 1932; 
D.J. Chitty, The Desert a City , Oxlord, 1977; L. Regnault, La vie 
quotidienne des Peres du desert, Paris, 1990; G.E. Gould, TheDesert 
Fathers on Monastic Community , New York, 1993. 

casă de oaspeţi, un xenodocheion . Oaspeţii erau bine veniţi, 
întîmpinaţi cu căldură şi găzduiţi pentru cît timp doreau să 
rămînă - chiar ani de zile dar după o săptămînă trebuiau să 
muncească la grădină sau la bucătărie. Comunitatea - repet, în 
perioada de plină înflorire - avea şapte brutării, cu brutari 
calificaţi, precum şi cîţiva medici. Regimul de viaţă mergea de 
la asceza cea mai severă pînă la un regim mai destins, care 
îngăduia consumul vinului. Fiecare călugăr îşi confecţiona 
îmbrăcămintea proprie şi se întreţinea din lucrul manual. Seara, 
regiunea se umplea de psalmodii, încît, notează Palladius, 
„te-ai fi crezut în paradis”. 

7. In numai cîţiva ani comunitatea nitriotă devine atît de 
numeroasă, încît Ammun hotărăşte să întemeieze un alt centru 
monahal, mai la sud. Una din apoftegmele atribuite lui Antonie 
(34) povesteşte episodul, întîmplat, după A. Guillaumont, în 
iulie 338 7 , cînd marele Antonie se afla în drum spre Alexandria: 
„Avva Antonie s-a dus odată la avva Ammun, pe muntele 
Nitriei, şi după ce s-au întîlnit, awa Ammun îi zice : «Deoarece 
prin rugăciunile tale s-au înmulţit fraţii, iar unii dintre dînşii 
vor să-şi ridice chilii departe ca să practice isihia, la ce distanţă 
porunceşti să fie chiliile ce se vor ridica de cele de aici?». El a 
răspuns: «Să luăm gustarea de ceasul al nouălea şi să ieşim, să 
mergem prin pustie, ca să găsim locul». Şi au mers prin pustie 
pînă la apusul soarelui, cînd avva Antonie zice: «Să ne rugăm 
şi să punem aici o cruce, pentru ca aici să zidească cei ce vor 
să zidească; cei de acolo venind la cei de aici după ce-şi vor 
fi mîncat mica lor bucată de pesmet la ceasul al nouălea, iar 
cei de aici, făcînd acelaşi lucru, cu toţii să rămînă netulburaţi 
mergînd unii la alţii». Iar distanţa este de douăsprezece mile”. 
Trei lucruri reies din această relatare. Mai întîi, Antonie va fi 

jucat un rol important în atragerea călugărilor pe muntele 

* 

Nitriei, chiar dacă locuia la mare distanţă (cîteva săptămîni de 


7. Pentru descrierea comunităţii de la Chilii (. Kellia, ) am utilizat 
excelentul articol al lui A. Guillaumont, „Histoire des moines aux 
Kellia”, în Aux origines du monachisme chretien, pp. 151-167. 

mers pe jos; locuia deja în apropierea Mării Roşii). în al doilea 
rînd, datorită aglomerării regiunii, anahoreţii iubitori de linişte 
au început să sufere, fapt care l-a determinat pe Ammun să 
caute un loc proaspăt, nici prea îndepărtat, dar nici prea 
apropiat de comunitatea nitriotă. în sfîrşit, locul respectiv este 
ales de către Antonie, într-o manieră pragmatică şi înţeleaptă 
în acelaşi timp: după ce a luat gustarea de la ceasul al nouă¬ 
lea - ora trei după amiaza - el a plecat spre sud, oprindu-se în 
locul unde a ajuns în momentul apunerii soarelui. Apoftegma 
precizează că Antonie, însoţit de Ammun, străbătuse douăspre¬ 
zece mile, aproximativ cincisprezece kilometri, distanţă destul 
de apreciabilă, ţinînd cont de scurtul răgaz, de condiţiile de 
călătorie şi mai ales de vîrsta lui Antonie (peste optzeci de ani). 
Chitty propune o cifră mult mai modestă, de cinci kilometri. 
Oricum ar sta lucrurile, săpăturile arheologice au dat la iveală 
un sit monahal, pe care A. Guillaumont l-a identificat în mod 
irevocabil cu Chiliile ( Kellia , în greacă), noua comunitate 
întemeiată, la aproximativ optsprezece kilometri la sud de 
Nitria. Chiliile depindeau, în ce priveşte aprovizionarea cu 
pîine, de Nitria, dar aveau biserică proprie şi preoţi proprii, 
care slujeau pe loc liturghia în fiecare duminică. Foarte repede, 
şi această comunitate a sporit, ajungînd, în doar cîţiva ani, la 
un număr de şase sute de călugări. 

Chiliile călugărilor erau construite aici mult mai departe 
una de alta decît la Nitria, în aşa fei încît, spune autorul Hist . 
Monach ., pustnicii să nu se poată vedea şi auzi între dînşii. Ele 
erau împrejmuite cu garduri din piatră, aveau porţi solide, 
încuiate. Pustnicul nu numai că trăia în pustiu, dar, chiar în 
pustiu fiind, încerca să se izoleze cît mai bine de ceilalţi 
confraţi. Aproape fiecare curte avea cîte un puţ, de unde se 
scotea apă pentru băut şi pentru întreţinerea unei mici grădini 
de zarzavat. De multe ori, chiliile aveau două încăperi, una 
pentru rugăciune şi meditaţie, alta pentru primirea oaspeţilor. 
Dacă „bătrînur locuia împreună cu un ucenic, atunci acesta 
dispunea de o încăpere a lui, separată. în privinţa „numărului 
de camere” nu exista o regulă generală. în cîteva apoftegme 
vedem că vizitatorii dorm în aceeaşi încăpere cu gazda sau cu 

gazdele, pentru că adesea sînt doi călugări care-şi împart o 
singură cameră modestă. 

Ca mobilier: o simplă rogojină, servind drept masă (numită 
trapeză) şi cîteva mănunchiuri de trestii, bine legate, folosite 
ca scaune ( embrimia ). Paturile adevărate sînt rare, doar pentru 
bolnavi. De obicei, călugării dormeau pe un rînd sau două de 
plante, pe rogojini incomode sau pur şi simplu direct într-o 
concavitate a solului ( charadion ). Masa ori, după termenul 
consacrat, „gustarea” avea loc o singură dată pe zi, la ceasul al 
nouălea, cum am văzut în apoftegma întemeierii Chiliilor, adică 
la ora trei după-amiaza. Se mînca puţin şi extrem de simplu: 
pesmeţi, pregătiţi în brutăriile de la Nitria, sare şi puţin ulei. 
Bolnavii şi bătrînii aveau dreptul la fierturi, bucate mai consis¬ 
tente şi legume. O masă ceva mai „îmbelşugată”, cu fierturi şi 
zarzavaturi, însoţită uneori de un pahar sau două de vin, era 
pregătită în cinstea oaspeţilor. 

Majoritatea fraţilor îşi cîştigau existenţa din împletituri. 
Adunau ramuri de palmier şi trestii, le înmuiau într-un vas, 
pregăteau funii ( seira ) care erau apoi cusute sau împletite cu 
ajutorul unei andrele ibelone). Unii îşi vindeau singuri coşurile, 
alţii le dădeau negustorilor ambulanţi. Călugării în putere 
participau şi la secerat, împărţind partea de recoltă cu alţi 
confraţi. „Intelectualii”, precum Evagrie, una din „vedetele” 
Chiliilor, copiau Biblii sau alte scrieri creştine, activitate cu 
care îşi cîştigau pîinea cea de toate zilele. în fiecare sîmbătă 
seară, călugării se adunau pentru o agapă frăţească, după care, 
în noaptea ele sîmbătă spre duminică, participau la liturghie. 
Ziua următoare şi-o petreceau împreună, cel mai adesea în 
„convorbiri duhovniceşti”. Apoftegmele ne prezintă şi cîteva 
personaje excepţionale, care, după împărtăşanie ( prosphora ), 
preferau să se retragă direct în chilie, pentru a nu spulbera 
taina dumnezeiască. 

Cel mai faimos grup de la Chilii este, fără îndoială, „grupul 
lui Evagrie şi al lui Ammonios”, filozofi, cărturari şi biblişti 
reputaţi, elenofoni, care se revendicau de la spiritualitatea lui 
Origen. Spre sfîrşitul secolului al IV-lea, aceşti „intelectuali” 
intră în conflict deschis cu antropomorfiţii, majoritatea egipteni, 

care înţelegeau ă la lettre Geneza 1,3, afirmînd că, dacă omul 
este făcut după chipul şi asemănarea lui Dumnezeu, atunci 
înseamnă că şi Dumnezeu trebuie să fie după chipul şi ase¬ 
mănarea omului. Grupul evagrian apăra caracterul imaterial şi 
nereprezentabil al divinităţii, pledînd pentru o „rugăciune 
pură”, fără intruziuni antropomorfiste. într-un prim moment, 
arhiepiscopul Alexandriei, Teofil - prezent şi el în Pateric cu 
un frumos grupaj de rhemata - s-a arătat favorabil origeniştilor, 
dar foarte repede şi-a schimbat politica, împotriva lor, - o 
persecuţie ignobilă, o adevărată „mineriadă” avant la lettre : 
trupe de beţivi plătiţi, sprijiniţi de călugări egipteni fanatizaţi, 
au incendiat chiliile „intelectualilor”, au terorizat şi au ucis fără 
milă (şovinismul egiptean a jucat un rol semnificativ în acest 
episod). în jur de trei sute de fraţi, practic floarea monahis¬ 
mului egiptean, au fugit în exil, în Palestina şi Capadocia. 
După secolul al IV-lea sursele literare nu ne mai spun nimic 
despre comunitatea de la Chilii. 

8. Sketis, al treilea centru de iradiere spirituală, se află la 
cincizeci de kilometri la sud de Chilii, „Ia o zi şi o noapte” de 
Nitria ( Hist . Monach. 23). Locul este o depresiune lungă de 
treizeci de kilometri şi largă de şase, situată sub nivelul mării, 
plină cu lacuri de nitriu (salpetru), produs utilizat în tehnica 
mumificării. Conform tradiţiei, Macarie, întemeietorul comu¬ 
nităţii sketiote, s-a ocupat cu extragerea şi comercializarea 
salpetrului înainte de a se călugări. Altă apoftegmă ne relatează 
un episod deopotrivă tragic şi sublim. IJn frate, Karion, locuia 
la Sketis împreună cu fiul său, Zaharia, dar copiii nu erau 
acceptaţi în comunităţile monastice. Pentru a pune capăt zvo¬ 
nurilor şi calomniilor insuportabile, tînărul s-a aruncat pur şi 
simplu într-un lac de salpetru, de unde a ieşit, după cîteva ore, 
complet desfigurat. 

Macarie povesteşte singur cum a ajuns să locuiască la Sketis 
(cf. Macarie 1). Tînăr fiind şi ameninţat cu hirotonia, a fugit şi 
s-a instalat la marginea unui sat, unde-şi continua asceza, slujit 
de un laic. O tînără din partea locului a rămas însărcinată şi, 
de teama represaliilor, a dat vina pe ascet. Oamenii au crezut-o, 

l-au obligat să muncească pentru întreţinerea ei. Cînd i-a venit 
sorocul, fata a început să aibă dureri cumplite, dar n-a putut 
naşte decît după ce şi-a mărturisit minciuna. Atunci sătenii, 
ruşinaţi şi spăşiţi, au vrut să vină la Macarie să i se închine şi 
să-i „slăvească” smerenia. Aflînd însă, pustnicul a fugit şi s-a 
refugiat în pustiul Sketis, unde şi-a construit o chilie. Patericul 
rezervă cele mai multe apoftegme călugărilor de la Sketis, un 
adevărat centru spiritual al Egiptului de Jos. Nu voi insista, 
deoarece ar trebui să citez, practic, mai bine de trei sferturi din 
culegere. Voi spune doar că, la început, vreme de cîţiva ani, 
comunitatea n-a avut nici un preot, astfel încît fraţii trebuiau să 
străbată săptămînal distanţa Sketis-Nitria, printr-un pustiu în 
care nu era deloc greu să te rătăceşti (cîteva apoftegme pome¬ 
nesc astfel de peripeţii). Macarie va fi hirotonit preot, în 340, 
cînd avea patruzeci de ani, după o consfătuire cu marele şi 
atotprezentul Antonie. Datorită exploatării salpetrului, exista o 
legătură permanentă între Wadi en Natrum - aşa se numea, de 
fapt, valea - şi Terenuti, localitate prosperă, aşezată pe malul 
Nilului. Negustorii ambulanţi cumpărau coşurile şi alte „măr¬ 
furi” fabricate de călugări, scutindu-i de deplasări obositoare, 
şi le revindeau la tîrg. Ca şi călugării de la Chilii, şi cei de la 
Sketis participau la culesul fructelor şi la seceriş. 

Comunitatea ajunsese să aibă, la un moment dat, patru 
biserici. Printre numeroasele personaje faimoase care au locuit 
în acest pustiu îi amintesc pe cei doi Macarie, Egipteanul şi 
Orăşeanul, primul, fost cămilar, al doilea, cofetar la Alexandria ; 
pe Arsenie, fost dregător imperial, o figură cu totul aparte, 
mizantrop şi delicat; pe Moise, tîlhar de drumul mare con¬ 
vertit într-un moment de cumpănă; pe blîndul Pimen, eroul 
Patericului , care locuia împreună cu alţi şase fraţi, între care 
Anub; pe Pafnutie, preotul citat de Ioan Casian ca model de 
răbdare; pe Pavel şi Timotei, supranumiţi Meşterii, care se 
plîngeau că toată ziua nu sînt lăsaţi în pace nici o clipă; în 
sfîrşit, pe angelicul Sisoe, care s-a refugiat pe muntele lui 
Antonie, din cauza aglomerării Sketisului. în 407, o invazie a 
mazicilor a provocat pustiirea sitului şi împrăştierea majorităţii 

călugărilor. După o vreme unii au revenit, viaţa şi-a reintrat cît 
de cît în normal, dar totul pare să se încheie definitiv o dată cu 
a doua invazie, survenită treizeci de ani mai tîrziu (434). 
Acum, călugării nu se mai refugiază în împrejurimi, ci iau 
calea Palestinei, a Muntelui Sinai, a Siriei. Acest exod, am 
văzut, constituie una din cauzele indirecte ale constituirii pri¬ 
melor culegeri de apoftegme. După invazia barbarilor din 407, 
avva Arsenie ar fi rostit următoarele cuvinte, printre hohote de 
plîns: „Lumea a pierdut Roma, călugării au pierdut Sketis”. 
într-adevăr, aşa cum ne-o demonstrează Patericul , Sketis a 
reprezentat pentru monahismul egiptean ceea ce Roma repre¬ 
zentase, la un moment dat, pentru lumea mediteraneană : capi¬ 
tala incontestabilă. După distrugerea acestei capitale, Palestina 
preia ştafeta. Nu întîmplător secolele V-VI sînt „secolele mona¬ 
hismului palestinian” prin excelenţă. Exilaţii de la Sketis, înainte 
de a dispărea din istorie, vor dărui însă creştinismului cea mai 
adevărată, cea mai umană şi mai substanţială carte după Biblie: 
Patericul 


9- O carte este importantă în măsura în care te pregăteşte 
pentru moarte. Patericul este un compendiu de politeţe creş¬ 
tină, de bunătate şi civilitate ; el este în acelaşi timp un manual 
de dezvăţare a lucrurilor nesemnificative, a fleacurilor, a dog¬ 
matismului uscat, care închircesc sufletul şi fac aerul din jurul 
nostru irespirabil. Dar mai presus de toate, Patericul este un 
minunat însoţitor al sufletului către moarte. „Povesteau, despre 
avva Sisoe, că atunci cînd se apropiase de sfîrşit, iar părinţii 
stăteau împrejurul său, faţa i-a strălucit ca soarele. Zice : «Iată, 
a venit avva Antonie». Peste puţin timp zice din nou: «Iată, a 
venit corul profeţilor». Apoi faţa lui a strălucit foarte tare. A zis: 
«Iată, a venit corul apostolilor». Atunci strălucirea feţei sale s-a 
dublat. Dintr-o dată părea că vorbeşte cu cineva. Bătrînii l-au 
iscodit: «Cu cine vorbeşti, părinte?». El a răspuns: «Au venit 
îngerii să mă ia şi-i rog să-mi mai îngăduie să mă pocăiesc 
puţin». Bătrînii îi zic: «Dar nu-ţi trebuie nici o pocăinţă, părinte». 
Bătrînul răspunde: «Drept să vă spun, nu ştiu dacă am început 
vreodată». Atunci şi-au dat seama că atinsese desăvîrsirea. Pe 

urmă fata sa a devenit ca soarele si toti s-au cutremurat. El le 
spune: «Priviţi, a venit Domnul şi zice: Duceţi vasul [ales al] 
pustiului». îndată şi-a dat suflarea, devenind ca un fulger, iar 
toată încăperea s-a umplut de bună mireasmă.” 

Călugării care au descris această scenă ştiau cu siguranţă ce 
înseamnă a muri. Noi, cei de astăzi, nu mai ştim, pentru că pur 
şi simplu moartea nu prea ne mai interesează. Nici viaţa, nici 
moartea, în sens calitativ. Unui om „deştept” din zilele noastre 
scena de mai sus îi provoacă cel mult un surîs îngăduitor. Or, 
moartea, în adevărul şi măreţia ei, moartea în tragica ei seni¬ 
nătate, în „absurdul” ei plin de sens, nu cred că poate fi 
descrisă altfel decît au făcut-o aceşti ucenici ai awei Sisoe. 
între noi, cei de astăzi, şi Dumnezeu stă, cum se spune într-o 
apoftegmă, „un zid de păcate şi minciuni”, care ne împiedică 
să vedem tainica faţă a morţii, totuna cu indescriptibila faţă a 
lui Dumnezeu. De fapt, Dumnezeu însuşi a devenit pentru noi 
un simplu zid întunecos, de care ne lovim zadarnic capetele 
ca nişte mingi de tenis pline cu aer. Poate că aşa trebuia să se 
şi întîmple. Poate că îndepărtarea infinită de El nu-i decît 
elanul necesar pentru un ultim, decisiv salt mortal. Toţi aceşti 
călugări şi laici de ispravă, toate aceste călugăriţe „nebune 
întru Hristos” ne privesc din filele Patericului întrebîndu-se, 
probabil, cu mirare: ce mai aşteptăm ? 

Această lecţie despre cum se trăieşte adevărat ca să murim 
frumos este dublată de o permanentă exemplificare a nobleţii 
sufleteşti. Nu există, cred, în civilizaţia europeană, creştină sau 
păgînă, o carte în care nobleţea, simplitatea, cavalerismul să 
fie mai la ele acasă decît în Pateric . Un avvă zace bolnav de 
luni de zile în grota lui solitară. Vine un frate şi-l întreabă ce 
si-ar dori să mănînce, ca să se mai întremeze? Bolnavul îi 

7 7 

răspunde copilăreşte: o felie de cozonac. Fără să stea o clipă 
pe gînduri fratele pleacă pînă la Alexandria, cale de cîteva zeci 
de kilometri, cumpără o felie de cozonac şi i-o aduce bătrî- 

nului, fără stiinta nimănui. Alt bătrîn, îmbrăcat cu două haine, 

e întrebat de un ucenic cîrcotas ce-ar face dacă un sărac i-ar 
cere o haină? Răspunde că i-ar da-o imediat. Dar dacă un alt 
sărac i-ar cere-o şi pe cealaltă? Ar tăia jumătate şi i-ar da-o. Dar 




dacă, continuă ucenicul, un al treilea sărac i-ar cere şi jumătatea 
rămasă? Ei bine, vine răspunsul, simplu şi prompt, i-ar da şi 
jumătatea rămasă, ascunzîndu-se pînă cînd Dumnezeu îl va 
acoperi cu ceva. Un frate a făcut un păcat mare şi este adus în 
faţa adunării pentru a fi judecat. Peste puţin timp apare un 
bătrîn cu un sac uriaş de nisip în spate şi cu o trăistuţă în faţă. 
într-un proces cît se poate de serios apariţia şochează. Membrii 
tribunalului îl întreabă pe bătrîn ce semnificaţie are „comedia” 
sa, iar bătrînul explică: sacul mare din spate, găurit, din care 
nisipul curge gîrlă sînt păcatele personale, pe care însă noi nu 
le vedem, întrucît le aruncăm intenţionat la spate. Vedem doar 
micile păcate ale celorlalţi, reprezentate de trăistuţa din faţă, 
pentru că aşa ne convine. La auzul parabolei, tribunalul se 
ruşinează şi se dizolvă pe loc. în sfîrşit, altădată, un bătrîn se 
aşază cu ucenicul său într-un pustiu unde nu creşte nici un fir 
de vegetaţie. Ia o bucată de lemn uscat, o înfige în nisip şi, 
pentru a-i încerca ascultarea, îi porunceşte să stropească lem¬ 
nul acela pînă cînd va încolţi. Ucenicul îndeplineşte porunca 
fără crîcnire. Vreme de trei ani de zile aduce cîte un ulcior de 
apă proaspătă de la mare distanţă, călătorind toată noaptea, şi 
udă ciotul. După trei ani de zile acesta se transformă într-un 
pom roditor, iar bătrînul aduce la biserică un fruct, spunîndu-le 
fraţilor: „Luaţi şi mîncaţi din fructul ascultării”. Curajul, bună¬ 
tatea, delicateţea, iubirea şi smerenia personajelor din Pateric 
fac din ele mai mult decît nişte simple modele ascetice, mai 
mult decît nişte campioni ai postului şi rugăciunii. Cu ei, de 
fapt, o imensă armată de cavaleri desăvîrşiţi reînvie pentru o 
clipă, din faldurile blonde ale pustiului, pentru a ne reaminti 
că Dumnezeu ne-a făcut, pe toţi, la origine, oameni „cu aripi 
de foc”, după chipul şi asemănarea Sa. 

Cristian Bădilită 

Notă asupra ediţiei 


Colecţia alfabetică - Alphabetikon - tradusă integral aici 
din greaca veche este cea mai întinsă dintre cele trei colecţii 
de apoftegme din secolele V-VI. Ediţia după care am lucrat 
este aceea a lui Cotelier, din secolul al XVII-lea, reprodusă în 
Patrologia graeca 65, coli. 71-440, uşor ameliorată de P.B. 
Paschos, în 1961. Noutatea ediţiei noastre constă în includerea, 
pe lîngă textul ediţiei Cotelier, a multor apoftegme inedite, 
recuperate de Jean-Claude Guy, în urma colaţionării tuturor 
manuscriselor principale. Suplimentele respective, peste patru¬ 
zeci la număr, sînt semnalate de fiecare dată în prezentările 
preliminare. Aceste inedite au fost traduse după originalul 
publicat de J.-Cl. Guy în Recherches sur la tradition grecque 
des Apophthegmata Patrum, Bruxelles, 1962. înainte de a muri, 
cercetătorul francez a lăsat în manuscris o ediţie definitivă, din 
punctul său de vedere, a colecţiei alfabetice, cuprinzînd şi o 
numerotare diferită de a lui Cotelier. Cum nu cunosc exact 
rezultatul final al cercetărilor părintelui Guy, am menţinut 
numerotarea clasică, adăugînd, în continuare, acolo unde este 
cazul, piesele inedite. Sincer vorbind, chestiunea înşiruirii 
exacte a apoftegmelor mi se pare oţioasă, dat fiind că o 
asemenea antologie, întocmită mai degrabă după legile hazar¬ 
dului decît după cele ale ştiinţei filologice, exclude din capul 
locului pretenţia unei ordini precise. Pentru contextualizarea 
sentinţelor am redactat cîteva zeci de note biografice, plecînd 
de la mărturiile istorice şi literare - oferite în special de Casian, 
Palladius şi Historia monachorum in Aegypto —, neomiţînd 
însă nici hagiografiile paleocreştine. De foarte mare ajutor în 
întocmirea prezentărilor respective mi-au fost ediţiile moderne 












ale Patericului ~ italiană, franceză şi engleză - menţionate în 
bibliografie. De asemenea, lucrările lui D .J. Chitty, A. Guillaumont 
şi L. Regnault m-au lămurit asupra multor aspecte din viaţa mona¬ 
hilor egipteni şi palestinieni. 

a 

In privinţa numelor proprii, le-am lăsat cu forma românească 
tradiţională pe cele arhicunoscute, transliterînd după greacă pe 
cele mai puţin sau deloc cunoscute cititorului român. 

p 

* 

Deşi depăşită din punct de vedere literar şi fără valoare 
ştiinţifică, traducerea românească din secolul al XVIII-lea a 
Patericului , republicată la Alba Iulia, în 1990, mi-a oferit nume¬ 
roase soluţii în echivalarea unor termeni sau expresii tehnice. 
Mi~e cunoscută şi traducerea recentă de la Timişoara, din păcate 
neutilizabilă. Fără stimulările părintelui Ioan-Florin Florescu (care 
a avut un aport esenţial în ameliorarea traducerii) şi ale dom¬ 
nului Silviu Lupescu, mereu deschis proiectelor editoriale 
importante, acest nou Pateric nu ar fi văzut, probabil, lumina 
zilei prea curînd. Ioan-Florin Florescu a alcătuit şi indicele 
scripturistic, tematic, tabelul de abrevieri şi a pus la punct sis¬ 
temul de referinţe în marginea apoftegmelor. Salvatore Taranto 
mi-a procurat cîteva instrumente indispensabile, iar prietenul 
Cristian Gaşpar mi-a stat la dispoziţie cu sfaturi, corecturi şi 
informaţii utile. Viorica Nişcov mi-a furnizat informaţiile despre 
figura sfîntului Sisoe în folclorul românesc. 

A 

în sfîrşit, Andrei Pleşu mi-a dezlegat, în versuri, misterul 
unei apoftegme macariene, care sună aşa: „Povesteau despre 
avva Macarie că, odată el fiind plecat, i-a intrat un hoţ în chilie 
şi, cînd s-a întors, l-a găsit pe hoţ încărcîndu-şi cămila cu 
lucruri. El a intrat în chilie şi a început să-l ajute pe acela să 
care lucrurile. După ce-a încărcat tot, hoţul s-a apucat să bată 
cămila, ca să se scoale în picioare, dar cămila nu vroia şi pace. 
Văzînd că nu se scoală, avva Macarie a intrat în chilie si a 

' 7 

căutat o săpăligă. A luat-o şi a pus-o pe cămilă zicînd: «Uite, 
frate, asta căuta cămila». După care bătrînul a bătut-o peste un 
picior şi i-a zis: «Scoală-te». îndată cămila s-a sculat şi, datorită 

vorbei lui, a mers cîţiva paşi. Apoi iar s-a aşezat şi nu s-a mai 
sculat pînă cînd nu s-au descărcat toate lucrurile furate. După 
aceea a plecat”. 

Iată exegeza versificată a lui Andrei Pleşu: 

Oricît m-aş crede mai cu moţ, 

Nu sînt expert în dromaderi. 

Snoava vorbeşte în doi peri, 

Ba despre avva, bade hoţ. 

Dar dacă judec mai domol 
încep să prind un pic de grai: 

Două cocoaşe dacă ai 

Nu-i greu să joci un dublu rol. 

Cămila joacă îndoit: 

O dată pe virtutea avvei, 

Jertfind smerit pe-altarul slavei 
Şi ultimul său bun găsit. 

Jocul al doilea-i mai de soi: 

Cînd dai - cu săpăligă - tot, 

Primeşti în dar cerescul lot 

Şi capeţi totul înapoi. 

Tuturor celor menţionaţi mai sus si tuturor ceior nemen- 

7 7 7 

ţionaţi, dar prezenţi tot timpul în gîndul meu, le mulţumesc 
spunînd: 

Cămila ne aduce, poate, 

Prin pilda ei, o veste bună: 

Domnul le mîntuie pe toate 
Dacă-i dăm sufletul, arvună. 

CB. 

Abrevieri pentru cărţile Bibliei 

citate în Pateric 


Vechln.il Testament 

Noul Testament 

Dn - Daniel 

Ap ~ Apocalipsa 

Df- Deuteronomul 

l,2Co — 1, 2 Corinteni 

£cc - Ecclesiastul 

Col - Coloseni 

Gn - Geneza 

Ef - Efeseni 

/as - Iosua Navi 

Evr - Evrei 

Iov - Iov 

FA - Faptele Apostolilor 

Ir - Ieremia 

Flp - Filipeni 

Zs - Isaia 

Ga - Galateni 

Zs - Ieşirea 

Iac - Iacob 

/z - Iezechiel 

In - Io an 

Lv - Leviticul 

lin - 1 Ioan 

Mal - Maleahi 

Lc — Luca 

Pr - Proverbele (Pildele) 

Mt - Matei 

Ps - Psalmii 

l,2Pt - 1, 2 Petru 

l,2Rg~ 1, 2 Regi 

Rm - Romani 

l,2Sm -1,2 Samuel 

l,2Tes~ 1, 2 Tesaloniceni 
l,2Tim -1,2 Timotei 

Tit - Tit 

Abrevieri pentru numele părinţilor 

Patericulu i 


Ach - Achilas 

Agat - Agathon 

Aios - Ai os 

Alon — Alonios 

Amm - Ammonas 

Ammo - Ammoes 

Ammth - Ammonathas 

Ammu - Ammun Nitriotul 

And - Andrei 

Ant — Antonie 

Anub - Anub 

Apo - Apollo 

Apph - Apphu 

Ares - Ares 

Ars - Arsenie 

Avr - Avraam 

Cas - Casian 

Cha - Chairemon 

Cho - Chomai 

Dan - Daniel 

Dios — Dioscoros 

Dul - Dulas 

Efr - Efrem 

Ela - Eladios 

Epif - Epifanie 


Euch - Eucharistos 
Eud - Eudalmonos 
Eul - Eulogios 
Eup - Euprepios 
Evag - Evagrie 
Fix - Felix 
Foc ~ Foca 
Ghel - Ghelasie 
Gher - Gherontie 
Gr - Grigore Teologul 
Her - Heracleios 
Hie - Hierax 
Hyp - Hyperechios 
Iacob — Iacob 
Ilar - Ilarion 
Ilie - Ilie 

InPav - Ioan, ucenicul avvei 
Pavel 

InCen - Ioan Cenobitul 
InChil - Ioan de la Chilii 
InCil - Ioan din Cilicia 
InEun - Ioan eunucul 
InPers Ioan Persanul 
InPit - Ioan cel Pitic 
InTeb - Ioan de la Tebaida 


InTebanul - Ioan Tebanul 
IosPan - losif de la Panefisi 
IosTeb - losif Tebanul 
Isaia - Isaia 

IsChil - Isaac, preotul de la 
Chilii 

Ischy - Ischyrion 

IsidPl - Isidor Pelusiotul 

IsidPr - Isidor Preotul 

IsidSk - Isidor de la Sketis 

IsTeb - Isaac Tebanul 

Kar - Karion 

Kop - Kopris 

Kron - Kronios 

Kyr - Kyros 

Long - Longinus 

Lot - Lot 

Luc - Lucius 

MacEg - Macarie Egipteanul 
MacOr - Macarie Orăseanul 
Mat - Matoes 
Marc - Marcu, ucenicul 
awei Silvan 

McEg - Marcu Egipteanul 

Meg - Megethios 

Mii - Milesios 

Mio - Mios 

Mos - Moise 

Mos/Pim - Şapte capete pe 
care avva Moise... 

Mot - Motios 
Net — Netras 
Nich - Nichita 
Nik - Nikon 
Nil - Nil 

Nisth - Nistheroos 


NisthChin - Nistheroos de la 
chinovie 

Olimp - Olimpiu 

Or - Or 

Ors - Orsisios 

Paf - Pafnutie 

Pam — Pambo 

Pav - Pavel 

PavM — Pavel cel Mare 

PavMest - Pavel Meşterul 

PavSimp - Pavel cel Simplu 

Phil - Philagrios 

Phort - Phortas 

Pim - Pimen 

Pior - Pior 

Pist - Pistos 

Pistam - Pistamon 

Pit - Pityrion 

Psen - Psenthaisios 

PtP - Petru Pionitul 

PtD - Petru din Diu 

Romanul - Romanul 

Roman - Roman 

Ruf - Rufus 

Saio - Saio 

Sara - amma Sara 

Şarm - Sarmatas 

Ser - Serapion 

Serin - Serinos 

Silv - Silvan 

Sim - Simon 

Sine - amma Sincletica 

Sis — Sisoe 

Sop — Sopatros 

Sp - Spiridon 

Teod - amma Teodora 

TeoEl - Teodor de la 
Eleuteropolis 

TeoEn - Teodor de la Ennaton 
TeoF - Teodor de la Ferme 
Teofil - arhiepiscopul Teofil 
TeoSk - Teodor de la Sketis 
Theod - Theodotos 
Theon - Theonas 
Timot - Timotei 


Tith - Tithoe 

Vas - Vasile cel Mare 

Ven - Veniamin 

Via - Viares 

Vis - Visarion 

Xa - Xanthias 

Xo - Xoios 

Zah - Zaharia 

Zen - Zenon 

Prolog la cartea despre asceza 

fericiţilor Părinţi 


$ 


în această carte sînt înfăţişate asceza bărbătească, felul de 

y y 7 

viaţă admirabil şi cuvintele sfinţilor şi fericiţilor Părinţi, în 
dorinţa de a stîrni zelul, pofta de formare şi imitare celor care 
vor să-si croiască o viată cerească si să urmeze calea ce duce 

y y y 

spre împărăţia cerurilor. Trebuie ştiut că sfinţii Părinţi, care au 
devenit maeştri zeloşi ai acestei vieţi monahale, aprinşi de 

y ? y 7 IT i 

dragoste dumnezeiască şi cerească, dispreţuind tot ceea ce 
oamenii socotesc bun şi preţios, au căutat, mai înainte de 
orice, să nu facă nimic în văzul lumii. Pe ascuns, tăinuindu-şi 
faptele dintr-o uriaşă smerenie, aşa au străbătut ei calea cea 
după Dumnezeu. Din acest motiv nimeni n-a putut să descrie 
cu de-amănuntul viata lor virtuoasă. Totuşi unii, străduindu-se 

y > 7 

din răsputeri, au trecut în scris frînturi din cuvintele sau faptele 
lor, nu pentru plăcerea lor, ci din dorinţa de a trezi zelul gene¬ 
raţiilor următoare. Aşadar, numeroşi fraţi, în diferite perioade, 
au pus aceste cuvinte şi fapte sub formă de povestiri, într-un 
stil simplu şi nemeşteşugit, neurmărind altceva decît să aducă 
folos celor mulţi. 

y 

Povestirea [întreagă] fiind adesea încîlcită şi dezordonată, 
cititorului i-ar fi greu s-o înţeleagă. Şi cum n-ar fi putut cuprinde 
cu mintea sensul împrăştiat ici şi colo al cărţii, am fost obligaţi 
să ordonăm [materialul] după literele alfabetului, aşa încît, 
astfel ordonat, el să o ere o înţelegere mai rapidă şi mai utilă 
celor doritori să se zidească sufleteşte. Prin urmare, [apofteg¬ 
mele] despre awa Antonie, Arsenie, Agathon şi restul, care 

încep cu alpha, [sînt adunate la alpha]. Cele despre [Vasile, 
Visalrion, Veniamin, la betha şi aşa mai departe, pînă la omega. 
Deoarece există şi alte cuvinte şi fapte ale sfinţilor Părinţi, care 
nu au numele celor ce vorbesc sau făptuiesc, pe acestea le-am 
aşezat, pe capitole [tematice], la sfîrşitul culegerii alfabetice*. 
După ce am parcurs şi cercetat multe cărţi, cît am putut găsi am 
rînduit la sfîrşitul capitolelor, pentru ca, strîngînd folos sufle¬ 
tesc din toate şi desfătîndu-ne cu vorbele bătrînilor, mai dulci 
ps i8,n ca mierea şi ca fagurele, trăind în chip vrednic de chemarea 
Ef 4,i Domnului , să dobîndim împărăţia. Amin. 


* Vezi nota asupra ediţiei (n.r.). 

Despre awa Antonie 


Patericul începe cu un grupaj de apoftegme despre Antonie 
cel Mare, figura emblematică a monahismului egiptean . 
Antonie îşi datorează renumele biografiei pe care i-o consacră 
Atanasie, episcopul Alexandriei, la cîţiva ani după moarte. 
Vita Antonii, tradusă rapid în latină, coptă, siriacă etc., 
propune un model de sfînt egiptean în opoziţie clară cu 
modelele spirituale păgîne sau creştin-păgîne (Origen, de 
pildă). De asemenea, personajul lui Atanasie - care nu 
trebuie confundat neapărat cu adevăratul Antonie -, încar¬ 
nează o atitudine antipolitică, făţiş antiimperială . El se 
înscrie în tradiţia radicalistă a Bisericii. După încetarea 
persecuţiilor anticreştine, rolul foştilor martiri, persecutaţi 
de puterea seculară, este preluat de „ noii martiri ”, „ martirii 
conştiinţei ”, persecutaţi de armatele demonilor. Antonie a 
trăit peste o sută de ani (250-356). S-a născut într-o familie 
de creştini copţi destul de înstărită. Rămîne orfan la optspre¬ 
zece ani, împreună cu o soră mai mică. Orfanitatea îl face 
şi mai sensibil la mesajul Evangheliei. Convertirea se produce 
într-o duminică, în timpul liturghiei, cînd aude cuvintele 

pe care Iisus i le spune tînărului bogat, în Mt 19,21: Dacă 
vrei să fii desăvîrsit, du-te, vinde-ti averile, dă-le săracilor si 

? / / j > } 

vei avea comoară în cer. Antonie face întocmai, îşi vinde 
partea lui de moştenire, păstrînd-o numai pe cea a surorii 
sale (devenită, şi ea, ulterior, călugăriţă). începe viaţa 
monastică în propria locuinţă (la începutul creştinismului 
„monah” desemnîndu-l pur şi simplu pe „cel care trăieşte 
singur”). Curînd descoperă, la marginea satului, un „bătrîn” 
experimentat, pe care-l frecventează o vreme. Iniţiat în 
pustnicie, se retrage într-un mor mint părăsit. Rămîne aici 
timp de treizeci şi cinci de ani, în post, rugăciune, absti¬ 
nenţă, singurătate. Un prieten îi aduce regulat porţia de 
mîncare pe cîteva luni. Este perioada cea mai dramatică 
din viaţa lui spirituală. Felul său extraordinar de viaţă 
atrage şi fascinează. îşi face numeroşi discipoli, care însă îl 
vor obliga să se retragă mai adînc în pustiu, într-o cazemată 
distrusă, la Pispir, pentru a regăsi liniştea şi singurătatea 
propice hesychiei şi contemplaţiei. In timpul persecuţiilor 
lui Diocleţian pleacă la Alexandria, dar martiriul trupesc îi 
este refuzat. Se instalează „pe muntele interior”, lîngă 
Marea Roşie, un munte care se numeşte şi acum Muntele 
Sfîntului Antonie, de pe culmile căruia se zăreşte Sinaiul. 
Aici a rămas pînă la moarte, vizitat de fraţi de la mînăstirile 
„din vale” şi înconjurat de grija filială a doi discipoli. 
Dumnezeu îi revelează momentul morţii. Antonie îsi îm- 
parte „averea” - hainele sfinţite cu care trăise - celor doi 
ucenici, poruncindu-le să-i ascundă trupul neînsufleţit 
într-un loc neştiut de nimeni, ca să n u poată fi dezgropat, 
mumificat şi transformat în relicvă, adică slăvit. Cu acest 
gest de smerenie supremă se încheie viaţa sa pămîntească. 
Apoftegmele adaugă anumite trăsături acestui „portret” rea¬ 
lizat de Atanasie. Antonie este theodidactul prin excelenţă. 
El comunică direct, prin viziune şi rugăciune, cu Dumnezeu, 
avînd mai multe harisme, între care se remarcă discernă' 
mîntul, clarviziunea şi sensibilitatea hermeneutică (se mişcă 

prin Biblie cu o dexteritate uluitoare). Imaginea, construită 
de biograful său politician, a unui ţăran neşlefuit, anal¬ 
fabet, incult, adversar al culturii greceşti, trebuie corectată. 

Teologia centrată pe comuniunea sufletului cu Sfîntul Duh, 
conţinută în scrisorile transmise sub numele său (primele 
şapte cu siguranţă autentice), mistica de nuanţă origeniană 
(pusă recent în lumină), familiaritatea cu diversele niveluri 
de interpretare ale Sfintei Scripturi ne dau o imagine mai 
puţin „rurală”, mai puţin „cazonă” şi mult mai destinsă şi 
urbană despre mar ele Antonie. Această imagine este confir¬ 
mată şi de apoftegmele incluse în Pateric. Biserica Ortodoxă 

îl sărbătoreşte la 17 ianuarie. 

1. Sfîntul avva Antonie, stînd odată în pustiu, a căzut 
pradă acediei şi apăsătoarei întunecimi a gîndurilor 
rele. Şi zicea către Dumnezeu: „Doamne, vreau să 
mă mîntuiesc şi nu mă lasă gîndurile rele. Ce să fac în 
neliniştea mea? Cum să mă mîntuiesc?”. Ridicîndu-se 
puţin şi privind afară, Antonie vede pe cineva aidoma 
lui, stînd jos şi lucrînd, apoi sculîndu-se şi făcînd 
rugăciunea, şi iar aşezîndu-se şi împletind funia, apoi 
din nou sculîndu-se pentru rugăciune. Era un înger 
al Domnului, trimis ca să-l îndrepte şi să-l întărească. 

Şi l-a auzit pe înger spunînd: „Fă aşa şi te mîn- 
tuieşte!”. Auzind acestea, [avva Antonie] s-a bucurat 
nespus şi a prins curaj. Şi aşa se mîntuia. 

2. Tot avva Antonie, iscodind adîncul judecăţilor luic/*wiu 3 
Dumnezeu, a întrebat: „Doamne, cum unii mor după 

o viaţă atît de scurtă, în vreme ce alţii ajung la adînci 
bătrîneţi? De ce unii sînt săraci, iar alţii bogaţi? Cum 
nelegiuiţii se îmbogăţesc, iar cei drepţi sărăcesc?”. 

Un glas a venit spre el şi i-a zis: „Antonie, ai grijă de 
ale tale! Acestea sînt judecăţile lui Dumnezeu şi nu-ţi 
ajută cu nimic să le cunoşti!”. 

3. Cineva l-a întrebat pe avva Antonie: „Ce trebuie să 
păzesc, ca să fiu plăcut lui Dumnezeu?”. Bătrînul a 
răspuns: „Păzeşte ce-ţi poruncesc: oriunde mergi, 
ţine-L pe Dumnezeu în faţa ochilor tăi; orice faci, 
urmează mărturia Sfintelor Scripturi; şi-n orice loc te 
aşezi, nu-1 părăsi degrabă ! Păzeşte aceste trei porunci 
si te vei mîntui!”. 

3 

4. Avva Antonie i-a zis avvei Pimen: „Cea mai mare 
lucrare a omului este să-şi asume păcatele în faţa lui 
Dumnezeu şi să aştepte încercările pînă la ultima 

cf Pim 125 suflare!”. 

5. Tot el a zis: „Nici un neispitit nu va putea intra în 
împărăţia cerurilor. îndepărtează ispitele şi nu va fi 

cf Evag 5 nici un mîntuit!”. 


6. Awa Pambo l-a întrebat pe awa Antonie: „Ce să 
cf 2Co i ,9 fac?”. Bătrînul îi zice: „Nu te încrede în dreptatea ta, 

nu te căina pentru lucrurile din trecut, înfrînează-ţi 
limba şi pîntecele!”. 

7. Avva Antonie a zis: „Am văzut toate mrejele duşma¬ 
nului întinse pe pămînt şi suspinînd m-am întrebat: 
cine oare ne va scăpa din ele? Şi am auzit un glas 
spunîndu-mi: smerenia”. 

8. A mai zis: „Unii şi-au zdrobit trupurile în asceză, dar 
fiindcă nu au avut discernămînt s-au îndepărtat de 

cf Pim 106 Dumnezeu”. 


9. A mai zis: „De la aproapele nostru vin şi viaţa, şi 
moartea. Dacă-1 vom cîştiga pe frate, îl cîştigăm pe 

cf inPit 39 Dumnezeu. Dacă-1 smintim pe frate, păcătuim împo- 
inEun 2 triva lui Hristos”. 






44 


I : 11 ■ ‘. i v .!.■ - - 


A mai zis: „După cum peştii [mor] dacă întîrzie pe 
uscat, tot astfel călugării care întîrzie afară din chilie 
ori îşi pierd vremea cu cele lumeşti se îndepărtează 
de puterea isihiei. Aşadar, după cum peştele trage la 
mare, tot aşa şi noi trebuie să tragem la chilie, să nu 
zăbovim pe afară uitînd de paza lăuntrică”. 

A mai zis: „Cine stă în pustiu şi practică isihia scapă 
de trei războaie: al auzului, al vorbitului şi al văzului. 
Are doar unul singur de purtat: împotriva curviei”. 

Cîţiva fraţi s-au dus la avva Antonie ca să-i spună 
despre vedeniile pe care le aveau şi să afle de la el 
dacă sînt adevărate ori dacă vin de la demoni. S-a 
întîmplat că măgarul lor a murit pe drum. îndată 
ce-au ajuns la bătrîn, el le-a luat-o înainte şi i-a 
întrebat: „Cum a murit măgăruşul vostru în drum?”. 
Ei au zis: „Dar de unde ştii, avva?”. El le-a răspuns: 
„Demonii mi-au arătat!”. Atunci ei au zis: „Noi tocmai 
de aceea am venit la tine, pentru că avem unele 
vedenii, care adeseori par adevărate. Oare ne înşe¬ 
lăm?”. Bătrînul le-a dovedit prin pilda cu măgarul că 
acestea vin de la demoni. 


Un vînător de sălbăticiuni prin pustiu l-a văzut odată 
pe awa Antonie glumind cu fraţii. Bătrînul, dorind să-i 
dovedească aceluia că trebuie din cînd în cînd să lase 
de la dînsul ( synkatabainein ) fraţilor, i-a zis: „Pune o 
săgeată în arcul tău şi întinde!”. El a făcut întocmai, 
îi zice iar: „întinde si mai mult!”. Si a întins. Si încă o 
dată: „întinde!”. Atunci vînătorul spune : „Dacă întind 
peste măsură plesneşte arcul!”. Bătrînul răspunde: 
„Tot aşa se întîmplă şi cu lucrul lui Dumnezeu. Dacă 
ne întindem cu fraţii peste măsură, îndată se rup. 

Trebuie ca, din cînd în cînd, să lăsăm de la noi”. 
Auzind acestea vînătorul s-a smerit şi după ce-a cules 
multe alte lucruri folositoare de la bătrîn a plecat. Iar 
fraţii, întărindu-se, s-au retras, fiecare la locul său. 

14. Awa Antonie a auzit despre minunea săvîrşită de un 
călugăr tînăr, în timpul unei călătorii. Acesta, văzînd 
cîţiva bătrîni care mergeau anevoie, a poruncit unor 
măgari sălbatici să vină şi să-i ducă pînă la Antonie. 
Bătrînii i-au povestit lui Antonie. El le-a zis: „Acest 
călugăr îmi pare o corabie plină de bunătăţi, dar nu 
ştiu dacă va ajunge la ţărm”. După un timp, dintr-o 
dată, awa Antonie începe să plîngă, să-şi smulgă 
perii din cap şi să se tînguiască. Ucenicii îl întreabă: 
„De ce plîngi, awa?”. Bătrînul zice: „Un mare stîlp al 
Bisericii s-a prăbuşit acum” (se referea la călugărul 
cel tînăr). „Mergeţi pînă la el, zice, şi vedeţi ce s-a 
întîmplat!” Ucenicii merg şi-l găsesc pe călugăr stînd 
pe rogojină şi plîngîndu-şi păcătui pe care-1 făcuse. 
Văzîndu-i pe ucenicii bătrînului, le zice: „Spuneţi 
bătrînului să-L roage pe Dumnezeu să-mi dea zece 
zile şi sper să mă apăr la Judecată”. A murit după 
cinci zile. 

15. Un călugăr a fost lăudat de fraţi înaintea awei Antonie. 
Acesta s-a dus la călugăr şi l-a încercat dacă suportă 
dispreţul. Şi văzînd că nu, i-a spus: „Semeni cu un 
tîrg minunat împodobit prin faţă, dar prin spate jefuit 
de tîlhari”. 

16. Un frate i-a zis awei Antonie: „Roagă-te pentru mine!”. 
Bătrînul îi răspunde: „Nici eu şi nici Dumnezeu nu 
ne milostivim de tine, dacă tu însuti nu te străduiesti 

f 7 7 

şi nu te rogi lui Dumnezeu !”. 

Cîţiva bătrîni, între care şi awa Iosif, s-au dus odată 
la awa Antonie. Bătrînul, vrînd să-i pună la încercare, 
a citat o vorbă din Scriptură şi a început să-i întrebe 
pe cei mai tineri ce înseamnă vorba aceea. Fiecare 
spunea după cum se pricepea, iar bătrînul răspundea 
fiecăruia: „N-ai găsit!”. La sfîrşit îl întreabă şi pe awa 
Iosif: „Tu ce spui că înseamnă vorba aceasta?”. El 
răspunde: „Nu ştiu”. Atunci awa Antonie zice: 

„Cu adevărat, awa Iosif a găsit calea, fiindcă a spus 
«Nu ştiu»”. 

3 

Cîţiva fraţi de la Sketis s-au dus la awa Antonie. Ca 
să ajungă la el s-au urcat într-o barcă, unde au întîlnit 
un bătrîn care, şi el, dorea să meargă într-acolo. Fraţii 
însă nu-1 cunoşteau. Şi aşezîndu-se în barcă au prins 
a vorbi vorbe de-ale părinţilor şi din Scriptură, pre¬ 
cum şi despre lucrul lor. Bătrînul tăcea. In port au 
văzut că şi bătrînul mergea la awa Antonie. Cum au 
sosit, [awa Antonie] le zice: „Frumoasă tovărăşie ati 

" 7 7 

găsit, pe bătrînul acesta!”. Apoi îi zice şi bătrînului: 
„Destoinici fraţi ai avut cu tine, awo!”. La care bătrî¬ 
nul răspunde: „Destoinici, destoinici, dar curtea lor 
n-are poartă şi oricine vrea intră în grajd şi dezleagă 
măgarul”. Adică, vorbesc ce le vine la gură. 

Cîţiva fraţi s-au dus la awa Antonie şi-i zic: „Spune-ne 
un cuvînt, cum să ne mîntuim?”. Bătrînul le zice: „Ati 

77 3 

ascultat Scriptura, vă ajunge!”. Ei au zis: „Dar vrem 
să ascultăm şi de la tine, părinte!”. Atunci bătrînul 
le-a zis: „Spune Evanghelia: Dacă cineva te loveşte Mt 5,39 
peste obrazul drept, întoarce-i-l şi pe celălalf. Ei răs¬ 
pund: „Nu putem să facem aceasta”. Bătrînul zice: 
„Dacă nu puteţi întoarce şi celălalt obraz, măcar 
suportaţi prima lovitură”. Ei răspund: „Nici asta nu 

putem”. Bătrînul: „Dacă nu puteţi asta, măcar nu 
daţi înapoi ce-aţi primit”. Ei: „Nici asta nu putem”. 
Atunci bătrînul spune ucenicului său: „Pregăteşte-le 
un pic de fiertură, căci sînt slăbiţi. Dacă asta nu puteţi 
şi aceea nu doriţi, ce să fac pentru voi? E nevoie de 
rugăciune”. 

20. Un frate, după ce s-a lepădat de lume şi şi-a dat 
averile săracilor, păstrînd puţin pentru el, s-a dus la 
avva Antonie. Aflînd despre ce făcuse, bătrînul îi 
zice: „Dacă vrei să devii călugăr, mergi în oraşul tău, 
cumpără [cîteva bucăţi] de carne, înfăşoară-le împre¬ 
jurul trupului tău gol şi vino aşa pînă aici!”. Fratele a 
făcut întocmai, iar cîinii şi păsările de pradă i-au 
sfişiat tot trupul. Cînd a ajuns în faţa bătrînului acesta 
l-a întrebat dacă făcuse ceea ce-1 sfătuise. Si cum el 

7 

i-a arătat trupul sfîrtecat, sfîntul Antonie îi zice: „Cei 
care s-au lepădat de lume, dar vor să păstreze bani, 
aşa sînt războiţi de draci şi rupţi în bucăţi”. 

21. Unui frate, odată, i s-a întîmplat să fie ispitit în chinovia 
avvei Ilie. Gonit de acolo a venit la munte, la awa 
Antonie. După ce a rămas o vreme aici, avva l-a tri¬ 
mis înapoi la chinovia de unde venise. Dar [fraţii], 
văzîndu-1, l-au gonit din nou. Şi s-a întors la awa 
Antonie zicînd: „N-au vrut să mă primească, părinte”. 
Atunci bătrînul l-a trimis iarăşi cu următoarele cuvinte: 
„O corabie a naufragiat în largul mării, şi-a pierdut 
povara, şi cu mare greu a ajuns la Liman, salvîndu-se. 
Iar voi vreţi să aruncaţi în apă ceea ce s-a salvat”. Auzind 
aceia că l-a trimis avva Antonie l-au primit îndată. 





22. Avva Antonie a zis: „Socotesc că trupul are o mişcare 
firească de aceeaşi natură cu el, dar nu lucrează dacă 
nu vrea sufletul. E o mişcare nepătimitoare. Există şi 

altă mişcare, provenită din hrănire şi din încălzirea 
trupului cu mîncăruri şi băuturi. Datorită acestora, 
temperatura sîngelui îmboldeşte trupul spre lucrare. 

De aceea zice Apostolul: Nu vă îmbătaţi cu vin , întru £ 75,18 
care este desfrînare. Iar Domnul, în Evanghelie, porun¬ 
cind ucenicilor, a zis: Aveţi grijă să nu vi se îngreuieze ic 21 ,34 
inimile în mahmureală si beţie. Există însă si o a treia 

? ? 5 

mişcare, în cazul nevoitorilor, născută din intrigile şi 
răutatea demonilor. Aşadar, trebuie ştiut că sînt trei 
feluri de mişcări trupeşti: una firească, alta provenind 
din negrija la mîncare şi a treia de la demoni”. 

A mai zis: „Dumnezeu nu îngăduie războaie [spiritualei 
asupra generaţiei de azi, precum îngăduia asupra celor 
vechi, întrucît ştie că [cei de azi] sînt slabi şi nu rezistă”, c/ vis 9 

l 

Avvei Antonie i s-a descoperit în pustiu următorul 
lucru: „în oraş, există cineva asemenea ţie, un medic 
care dăruieşte din prisosul ştiinţei sale celor nevoiaşi şi 
care cîntă în fiecare zi Trisaghionul împreună cu îngerii”. 

Awa Antonie a zis: „Se apropie vremea cînd oamenii 
vor înnebuni, iar dacă vor vedea pe cineva sănătos la 
minte, se vor năpusti asupra lui strigîndu-i: «Eşti 
nebun», pentru că nu~i ca ei”. 

Cîţiva fraţi s-au dus la avva Antonie şi i-au citat o 
vorbă din Levitic. Bătrînul a ieşit în pustiu, iar avva 
Ammonas l-a urmărit într-ascuns, căci îi cunoştea 

1 7 

obiceiul: s-a îndepărtat foarte mult, a stat în rugă¬ 
ciune şi a strigat cu glas puternic: „O, Dumnezeule, 
trimite-1 pe Moise ca să-mi desluşească vorba aceasta! ”. 

Şi a venit un glas care a vorbit cu dînsul. Awa Ammonas 

a zis: „Am auzit glasul care-i vorbea, dar n-am priceput 
înţelesul”. 

7 

27. Trei părinţi obişnuiau să meargă în fiecare an la 
fericitul Antonie. Doi dintre ei î! întrebau despre 
gîndurile lor şi despre mîntuirea sufletului. Unul tăcea 
şi nu întreba nimic. După un timp awa Antonie îi 
zice: „Vii aici de o grămadă de vreme şi nu mă întrebi 
niciodată nimic”. El i-a răspuns: „îmi ajunge să te 
privesc, părinte”. 

28. Un bătrîn a cerut Iui Dumnezeu să-i vadă pe părinţi. 
Şi i-a văzut pe toţi, în afară de Antonie. Atunci întreabă 
pe Cel care i-i arătase : „Unde este awa Antonie?”. I-a 
răspuns: „Unde este Dumnezeu acolo este şi el”. 

29. Un frate din chinovie a fost acuzat pe nedrept de 
preacurvie. S-a sculat şi s-a dus la awa Antonie. Fraţii 
din chinovia lui au venit să-l vindece şi să-l ia cu dînşii. 
Şi au început să-l muştruluiască: „Ai făcut şi ai dres!”. 
Iar el se apăra: „Ba n-am făcut nimic”. S-a nimerit să 
fie acolo awa Pafnutie, numit Kephala, care le-a spus 
următoarea parabolă: „Am văzut pe malul fluviului 
un om cufundat în noroi pînă la genunchi şi unii, 
care au venit să-i dea o mînă de ajutor, l-au cufundat 
pînă la gît”. Atunci awa Antonie le spune despre 
awa Pafnutie: „Iată un om adevărat, care poate să 
vindece şi să mîntuiască suflete!”. Străpunşi de cuvîn- 
tul bătrînului ei au cerut fratelui iertare şi, îndemnaţi 
de cei doi bătrîni, l-au luat si l-au dus în chinovie. 

/ 7 

30. Spuneau unii, despre awa Antonie, că era purtător 
de duh (pneumatophoros), dar nu vroia să vorbească 
din cauza oamenilor. Putea revela cele întîmplate în 
lume în prezent şi în viitor. 

31. Odată, awa Antonie a primit o scrisoare de la împăra¬ 
tul Constantin, ca să meargă la Constantinopol, şi se 


32. 

33. 

întreba ce să facă? Atunci îi zice awei Pavel, ucenicul 
său: „Oare trebuie să mă duc?”. El îi răspunde: „Dacă 
mergi, te numeşti Antonie; dacă nu mergi, awa 
Antonie”. 

Awa Antonie a zis: „Eu nu mă mai tem de Dumnezeu, 
ci-L iubesc pe Dumnezeu, fiindcă iubirea alungă un 4,18 
teama". 

Tot el a zis: „Să ai mereu în fata ochilor teama de 
Dumnezeu! Aminteşte-ţi de Cel care ia viaţa şi dă ism 2,6 
viaţa! Urîţi lumea şi tot ce-i în ea! Urîti odihna tru- 

' ? 7 J 

pească! Lepădaţi-vă de viaţa aceasta, ca să trăiţi în 
Dumnezeu! Amintiţi-vă ce-aţi făgăduit lui Dumnezeu, 
căci El vă va cere socoteală în ziua Judecăţii. Flămîn- 
ziţi, însetaţi, umblaţi goi, vegheaţi, jeliţi, plîngeţi, 
suspinaţi în inima voastră! Cîntăriţi-vă dacă sînteţi 
vrednici de Dumnezeu. Dispreţuiţi carnea, ca să vă 
mîntuiţi sufletele!”. 

Awa Antonie s-a dus odată la awa Ammun, pe mun- 
tele Nitriei, şi, după ce s-au întîlnit, awa A 1 nun îi 
zice: „Deoarece prin rugăciunile tale s-au înmulţit 
fraţii, iar unii dintre dînsii vor să-si ridice chilii de- 
parte, ca să practice isihia, la ce distanţă porunceşti 
să fie chiliile ce se vor ridica de cele de aici?”. El a 
răspuns: „Să luăm gustarea de ceasul al nouălea şi să 
ieşim, să mergem prin pustie, ca să găsim locul”. Şi 
au mers prin pustie pînă la apusul soarelui, cînd awa 
Antonie zice: „Să ne rugăm şi să punem aici o cruce, 
pentru ca aici să zidească cei ce vor să zidească; cei 
de acolo venind la cei de aici după ce-şi vor fi mîncat 
mica lor bucată de pesmet la ceasul al nouălea, iar 
cei de aici, făcînd acelaşi lucru, cu toţii să rămînă 

